作者：王千秋
词牌/韵律：风流子

paragraphs: 同云垂六幕，啼乌静、风御玉妃寒。
渐声入钓蓑，色侵书幌，似花如絮，结阵成团。
倦游客，一番诗思苦，无算酒肠宽。
黄竹调悲，绮衾人马，岂堪梅蕊，索笑巡檐。
一杯知谁劝，空搔首、远是忆旧青毡。
问素娥早晚，光射江干。
待醉披鹤氅，高吟冰柱，剡溪何妨，乘兴空还。
只恐橹声咿轧，栖鸟难安。